**М+С ХИДРАВЛИК АД**

**ПУБЛИЧНО УВЕДОМЛЕНИЕ**

**ЗА ФИНАНСОВОТО СЪСТОЯНИЕ**

**ПОЯСНИТЕЛНИ БЕЛЕЖКИ**

**за четвърто тримесечие**

**на 2024 година**

(на консолидирана база)

В консолидираните отчети са включени „М+С Хидравлик“ АД и неговите дъщерни дружества „Lifam Hidravlika“ doo, Сърбия, „M+S Hydraulic“ GmbH, Германия, Oleotecno Hydraulic Сomponents Srl. Италия.

# І. Информация за важни събития, настъпили от началото на финансовата година до края на съответното тримесечие, и за тяхното влияние върху финансовите резултати.

През 2024 г., световната икономика беше силно повлияна от кризите във връзка с конфликтите между Русия и Украйна, Израел и Палестина. Отслабеното търсене и свиването на инвестиционните разходи продължават да оказват влияние върху икономиката с тенденция за негативно развитие. По данни от икономическия бюлетин на ЕЦБ от декември 2024 г., се очаква по-бавно възстановяване на икономиката в сравнение с прогнозата за еврозоната от септември 2024 г. Експертите очакват икономиката да нарасне с 0.7 % през 2024 г., 1.1 % през 2025 г., 1.4 % през 2026 г. и 1.3 % през 2027 г. Проучванията показват, че промишленото производство продължава да се свива, а растежът в сектора на услугите се забавя. Предприятията се въздържат от инвестиции в условията на слабо търсене и много несигурна перспектива. Износът също е слаб, а някои европейски отрасли изпитват затруднения да запазят своята конкурентоспособност.

Протичащите в групата М+С Хидравлик процеси следват сходна логика в съответствие с изложените по-горе данни и в тази връзка още веднъж можем да потвърдим запазване на намаленото търсене и спад в поръчките спрямо предходната година.

Приходите от продажби с натрупване на консолидирана база за четвъртото тримесечие на 2024 година са 144 822 хил. лева, а за същия период на предходната година са 239 364 хил. лева или отбелязваме спад с около 39.50%.

През 2025 година очакваме задържане и лек ръст на обема на продажбите, като в бизнес плана е заложено те да достигнат нива около 170 млн. лева.

Общото събрание на акционерите на М+С Хидравлик АД, проведено на 19.05.2024 година, реши да разпредели сума в размер на 15 773 280 (петнадесет милиона седемстотин седемдесет и три хиляди двеста и осемдесет) лева за изплащане на дивиденти. Няма значими събития през шестмесечието и от началото на финансовата година, оказали влияние върху резултатите във финансовия отчет.

# ІІ. Описание на основните рискове и несигурности, пред които е изправен емитентът през останалата част от финансовата година.

Рискът изразява неопределеността /несигурността/ на дадено събитие. Отклоненията на действително постигнатите резултати в сравнение с планираните и базисни резултати могат да се пресметнат и чрез тях да се измери риска. Рискът свързан с дейността на даден икономически субект е резултат от наслагването на два отделни типа рискове. Първият е систематичният риск и е свързан с риска, генериран от икономиката като цяло в резултат от колебанията на основните макроикономически показатели, а вторият тип - несистематичния риск, е свързан с естеството на дейност на фирмата.

**Лихвен риск**

През декември 2024 г. управителният съвет на ЕЦБ прие решение да намали с 25 базисни точки трите основни лихвени процента. Лихвените проценти по депозитното улеснение, основните операции по рефинансиране и пределното кредитно улеснение бяха намалени съответно до 3.00 %, 3.15 % и 3.40 %, в сила от 18 декември 2024 г.

По данни на БНБ, основният лихвен процент отчита понижение от 3.79 процентни пункта към 01.01.2024 г. до 3.04 процентни пункта към 01.12.2024 г.

**Инфлационен риск**

Европейската комисия очаква инфлацията в еврозоната да намалее с над 50 % през 2024 г. - от 5.4 % през 2023 г. на 2.4 %, а прогнозите са да продължи да намалява, като достигне 2.1 % през 2025 г. и 1.9 % през 2026 г.

По данни на НСИ през декември 2024 г. месечната инфлация в България, измерена чрез ХИПЦ е 0.3 %, а годишната инфлация за декември 2024 г. спрямо декември 2023 г. е 2.1 %. Средногодишната инфлация за периода януари 2024 - декември 2024 г. спрямо периода януари 2023 - декември 2023 г. е 2.6%.

**Систематичен валутен риск**

Систематичният валутен риск е вероятността от евентуална промяна на валутния режим на страната (валутен борд), което би довело или до обезценяване на лева или до поскъпване на лева спрямо чуждестранните валути. Съгласно действащото законодателство в страната, българският лев е фиксиран към общата европейска валута – евро в съотношение EUR 1 = BGN 1.95583 и рискът от обезценяване на лева спрямо европейската валута е минимален, но съществува риск от неблагоприятни промени на курса на еврото спрямо други основни валути, като щатски долар, швейцарски франк, британски паунд и др.

**Политически риск**

Политическият риск е вероятността от възникване на сериозни вътрешнополитически сътресения, които да доведат до негативна промяна в икономическата програма на правителството и неговите приоритети за стопанско развитие, в резултат на което средата, в която оперират дружествата да се промени в отрицателна посока, a инвеститорите да понесат загуби.

Политическата нестабилност в страната не е преодоляна, въпреки формирането на редовно коалиционно правителство от януари 2025 г. Тя продължава да се оценява като основен фактор, влияещ негативно не само върху икономическата активност и бизнес средата в страната, но и върху всички обществени системи в България. Продължаваме да отчитаме рекордно ниски инвестиции като дял на разходите за дълготрайни материални активи, отнесен към БВП, спад в индустрията, срив на експорта, загуба на работни места. Данни на Българската народна банка от януари 2025 г. сочат, че за периода януари - ноември 2024 година нетният поток на преките чуждестранни инвестиции е с 56.3 на сто по-нисък спрямо същия период на предходната година. Политическата нестабилност през последните години доведе до забавяне в прилагането на практика на структурните мерки, необходими да се ускори усвояването на средствата от Плана за възстановяване и устойчивост.

Същевременно цената на електроенергията в България продължава да бъде сред най-високите в цяла Европа. За последните два месеца на 2024 година цената в България на пазара „ден напред“ е с 50 процента по-висока от тази във Франция, Германия, Нидерландия и в пъти по-висока отколкото в Северна Европа. В Източна Европа цената на тока през декември и януари е около 180-190 евро за MWh, в Западна Европа е около 90-100 евро за MWh, а в Северна Европа - около 5 евро за MWh, а същевременно производителите от различните части на Европа се конкурират на едни и същи пазари.

Всички тези констатации, следствие на политическата ситуация в България през последните четири години, свидетелстват за устойчива липса на принципни, адекватни и последователни политики и регулаторна среда, което наред с многобройните бюрократични препятствия пред бизнеса и гражданите, както и закъсняващата и сравнително недостатъчна пряка подкрепа за инвестициите продължават да водят до отлив на капитали от страната и са основна пречка за привличане на нови такива в средносрочен и по-дългосрочен план.

В международен план, политическите рискове за България произтичат от непостигането на устойчиви резултати във връзка с ангажиментите на страната ни за осъществяване на сериозни структурни реформи в съответствие с политиките на ЕС. Негативни последици от военния конфликт в Украйна и несигурността в Близкия Изток, независимо от постигнатата договореност за прекратяване на военните действия, продължават да бъдат сериозен риск за страната ни и света, предвид неизбежното негативно икономическо и финансово отражение.

Несистематичният риск е свързан с риска, които се поражда от конкретния характер на дейността на дружеството и специфичната среда на отрасъла, към който емитентът принадлежи. Той включва: секторен /отраслов/ риск и фирмен риск.

# ІІІ. Информация за сделки със свързани и/или заинтересовани лица.

Няма сделки със свързани и/или заинтересовани лица, сключени през отчетния период на текущата финансова година, които са повлияли съществено на финансовото състояние или резултатите от дейността на дружеството в този период.

# IV. Информация за нововъзникнали съществени вземания и/или задължения за отчетния период – няма нововъзникнали и съществено изменени.

# V. Информация съгласно приложение № 4 на наредба № 2 на КФН

* Промяна на лицата, упражняващи контрол върху дружеството – няма
* Откриване на производство по несъстоятелност за дружеството или за негово дъщерно дружество и всички съществени етапи, свързани с производството. - няма
* Сключване или изпълнение на съществени сделки. - няма
* Решение за сключване, прекратяване и разваляне на договор за съвместно предприятие - няма.
* Промяна на одиторите на дружеството и причини за промяната - няма.
* Образуване или прекратяване на съдебно или арбитражно дело, отнасящо се до задължения или вземания на дружеството или негово дъщерно дружество, с цена на иска най-малко 10 на сто от собствения капитал на дружеството - няма.
* Покупка, продажба или учреден залог на дялови участия в търговски дружества от емитента или негово дъщерно дружество- няма.
* Други обстоятелства, които дружеството счита, че биха могли да бъдат от значение за инвеститорите при вземането на решение да придобият, да продадат или да продължат да притежават публично предлагани ценни книжа. Посочени в раздел ІV от този документ.

**Медии**

Дружеството разкрива регулираната информация пред обществеността чрез медията Екстри Нюз.

# Този документ е изготвен в съответствие с чл. 100о1, ал. 2 от ЗППЦК.

Прокурист: Вл. Спасов